和趙超然  其一
作者：釋慧空
朝代：宋

paragraphs: 鈍根阿師初樂小，同一法中人怪笑。
白雲堆裏強安身，掣電機前爭失照。
業風吹下到天亭，無著力處盡力爭。
一朝力盡卻自笑，放下蛇頭擺手行。
超然居士今龐老，此日相逢猶草草。
不知船子下揚州，更指梅花開恰好。
開恰好，慚愧東君解傾倒。
一枝倒把贈公行，擬行把住道道道。